ཟས་རིགས་རང་མདོག་སྐྱུག་པ།ཡང་ན་འཁྲུ་བ་བྱུང་བས་དེ་དག་སེལ་ཐབས་ནི་ནད་པ་རང་ངོས་ནས་བྱ་ཐུབ་པ་ཡིན་ཏེ།ལམ་སེང་ཆུ་ཁོལ་དྲོད་འཇམ་ཚྭ་ཕྲན་བུ་བཏབ་ནས་འཐུང་བ་དང༌།ཕོ་བའི་གནས་སུ་གོས་དྲོ་པོ་གྱོན་ནས་སྐར་མ་༣༠ནས་༤༥བར་ལུས་པོ་མ་འཁྱག་པར་དྲོ་པོ་གནང་ན་དྲག་སྐྱེད་འབྱུང་ཐུབ་ཅིང༌།འོན་ཀྱང་ནད་གཞིའི་རྐྱེན་གྱིས་ན་ཟུག་ཆེ་ཆུང་བརྟན་པོར་གནས་ཚེ་དབུས་སྨན་རྩིས་ཁང་ནས་བཟོས་པའི་ཚ་དུགས་དེ་དག་དྲོད་འཇམ་བཟོས་ཏེ་ལུས་ཀྱི་སྨད་ཀྱི་ཆ་རྒྱུ་ལོང་དང་རྒྱབ་ཀྱི་སྒལ་ཚིགས་༡༢༡༥༡༦༡༧བཅས་སུ་ཚ་དུགས་རྒྱག་པའི་མ་ཞུ་བའི་ན་ཟུག་འཕྲལ་དུ་བཅོག་པར་བྱེད་ཐུབ་པ་རེད།དེ་ལྟར་བྱས་ཀྱང་ནད་གཞི་ཛ་དྲག་ཆེ་རུ་འགྲོ་ཚེ་ལམ་འཕྲལ་སྨན་ཁང་དུ་ཁྲིད་དེ་སྨན་པའི་སར་རྩ་ཆུའི་བརྟག་པ་དང༌།ནད་རྟགས་སློང་རྐྱེན་སོགས་ལ་བརྟག་དཔྱད་གཟབ་ནན་གྱིས་སྨན་བཅོས་བྱ་གལ་ཆེ།གསུམ་པ་ནི།རྒྱུན་དུ་ཀུན་ནས་ཟས་རིགས་ཀྱི་ཚོད་རན་པར་བསྟེན་རྒྱུ་ནི་ཤིན་ཏུ་ནས་གལ་ཆེ་བ་ཡིན་ཏེ་ཐོག་མ་ནས་ཟས་རིགས་གང་བསྟེན་དགོས་ཀྱང་ཟས་དེའི་ནུས་པ་ལྕི་བ་དང༌།ཡང་བ་གཉིས་ཀྱི་ཚད་ལས་རྗེས་སུ་དཔག་ཏེ་བསྟེན་དགོས་པ་ཡིན་ཏེ།དེ་ཡང་ཤིང་འབྲས་ལེགས་པར་མ་སྨིན་པ་དང་གྲང་ཚལ།ཆུ་གྲང་སོགས་ཟས་སྐོམ་ལྕི་བའི་རིགས་རྣམས་ནི་འབྱུང་བ་ས་དང་ཆུ་གཉིས་ཀྱི་ནུས་པ་མང་བ་ཡོད་པའི་རྒྱུ་མཚན་ལ་བརྟེན་ནས་ནུས་པ་ལྕི་བ་ཡིན་ཏེ།ཟས་སྐོམ་དེ་རིགས་ནི་ཐོག་མ་ལོངས་སྤྱོད་སྐབས་ཀྱང་ཕོ་བའི་ཕྱེད་ཙམ་བགྲང་བར་བཟའ་ཞིང༌།རྩམ་པ་དང་འབྲས་ལེགས་པར་བཙོས་པ།གྲོ་དང་སྲན་མ་སོགས་འབྲུ་རིགས་ལེགས་པར་སྨིན་པ་སོགས་ལས་བཟོས་པའི་ཟས་རིགས་རྣམས་ནི་ནུས་པ་ཡང་བ་དང༌།འཇུ་བདེ་བ་ཡིན་པས་ན་ཕོ་བའི་ཆ་གཉིས་ཙམ་བསྐང་སྟེ་མཆོད་ན་འགྲིག་པ་ཡིན།ཆ་གསུམ་པ་དེ་གསོལ་ཇ་དང་ཤིང་འབྲས་ཀྱི་ཁུ་བ་སོས་པ།ཆུ་ཁོལ་གྲང༌།འོ་མ་དང་ཞོ་ལ་སོགས་པ་སྐོམ་རིགས་ཀྱིས་བསྒངས་པ་སྟེ་འཐུང་དགོས་པ་དང༌།ཆ་བཞི་པ་ནི་བད་ཀན་མྱག་བྱེད་དང་མཁྲིས་པ་འཇུ་བྱེད།ཕོ་བའི་ནང་རླུང་མེ་མཉམ་བཅས་མེ་དྲོད་རྣམ་པ་གསུམ་གྱི་མྱག་ཞུ་དྭངས་སྙིགས་འབྱེད་པའི་གནས་སུ་འཇོག་གལ་ཆེ་བ་ཡིན།